
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
ОТ ИВАН ХРИСТАНОВ – МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Постановление на Министерския съвет за изменение и допълнение на нормативни актове на Министерския съвет

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за изменение и допълнение на нормативни актове на Министерския съвет.

Причини, които налагат приемането на акта
Причините, които налагат приемането на акта, са обусловени от необходимост от изменение и допълнение на подзаконови нормативни актове, с цел привеждане на националите изисквания в областта на безопасността на храните в съответствие с изискванията на правото на Европейския съюз и Кодекс Алиментариус.
С проекта се предлагат изменения и допълнения на следните нормативни актове на Министерския съвет: Наредбата за хранителните добавки, приета с Постановление № 434 на Министерския съвет от 2021 г. (обн., ДВ, бр. 106 от 2021 г., изм. и доп., бр. 35 от 2025 г.), Наредбата за предоставянето на информация на потребителите за храните, приета с Постановление № 97 на Министерския съвет от 2021 г. (обн., ДВ, бр. 25 от 2021 г., изм., бр. 35 от 2025 г.) и Наредбата за специфичните изисквания към млечните продукти, приета с Постановление № 260 на Министерския съвет от 2021 г. (обн., ДВ, бр. 64 от 2021 г., изм. и доп., бр. 35 от 2025 г.).
Наредбата за хранителните добавки е приета с Постановление № 434 на Министерския съвет от 2021 г. на основание чл. 81, ал. 1 от Закона за храните, съгласно който Министерският съвет с наредба въвежда правото на Европейския съюз в областта на хранителните добавки; хранителните вещества (витамини и минерали), които могат да се влагат при производството на хранителни добавки; веществата с хранителен или физиологичен ефект, които могат да се влагат при производството на хранителни добавки; критериите за чистота на хранителните вещества, предназначени за влагане в хранителни добавки; информацията, която трябва да се отбелязва при етикетиране на хранителни добавки; растенията и частите от растения, които не могат да се влагат в хранителни добавки, както и веществата, които не могат да се влагат в хранителни добавки.
С Наредбата за хранителните добавки са транспонирани изискванията на Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите членки по отношение на добавките към храни и Директива 2006/37/ЕО на Комисията от 30 март 2006 г. за изменение на Приложение II към Директива 2002/46/ЕО на Европейския парламент и на Съвета с цел включване на някои вещества.
Приложение II към Директива 2002/46/ЕО съдържа списък на разрешените витамини и минерални вещества, и формите им, които могат да се използват при производството на хранителни добавки. Този списък се актуализира от Европейската комисия при необходимост.
Съгласно разпоредбата на чл. 7, ал. 1 от Наредбата за хранителните добавки, при производството на хранителни добавки се използват само витамини и минерали под формите, посочени в приложение № 2 към наредбата, което съответства на Приложение II към Директива 2002/46/ЕО.
На 5 ноември 2025 г. в Официалния вестник на Европейския съюз бяха публикувани два регламента за изменение на Приложение II към Директива 2002/46/ЕО: Регламент (ЕС) 2025/2224 на Комисията за изменение на приложение II към Регламент (ЕО) № 1925/2006 на Европейския парламент и на Съвета и на приложение II към Директива 2002/46/ЕО на Европейския парламент и на Съвета по отношение на мононатриевата сол на L-5-метилтетрахидрофолиевата киселина като източник на фолиева киселина, добавена в храни, и като източник на фолат, използван при производството на хранителни добавки (OВ L, 2025/2224, 6.11.2025 г.) (Регламент (ЕС) 2025/2224), и Регламент (ЕС) 2025/2225 на Комисията за изменение на приложение II към Директива 2002/46/ЕО на Европейския парламент и на Съвета по отношение на веществото магнезиев L-треонат като източник на магнезий, използван при производството на хранителни добавки (OВ L, 2025/2225, 6.11.2025) (Регламент (ЕС) 2025/2225).
С цел осигуряване прилагането на Регламент (ЕС) 2025/2224 и Регламент (ЕС) 2025/2225 и направените изменения на Приложение II към Директива 2002/46/ЕО, е необходимо Наредбата за хранителни добавки да бъде приведена в съответствие.
Съгласно т. 10 от Плана за действие за 2026 г. с мерките, произтичащи от членството на Република България в Европейския съюз и други мерки, по които Министерството на земеделието и храните е отговорна институция, е предвидено изменение и допълнение на Наредбата за хранителните добавки.
Във връзка с гореизложеното, с предложения проект на Постановление на Министерския съвет се прави изменение и допълнение в Наредбата за хранителни добавки, като в Приложение № 2 към чл. 7, ал. 1, части А и Б от наредбата, на съответните систематични места се добавят новите вписвания: мононатриева сол на L-5-метилтетрахидрофолиевата киселина като форма на фолат и магнезиев L-треонат. като източник на магнезий, използвани при производството на хранителни добавки.
Наредбата за предоставянето на информация на потребителите за храните е приета с Постановление № 97 на Министерския съвет от 2021 г. През м. август, 2023 г. в българската езикова версия на Регламент (ЕС) № 1169/2011 на Европейския парламент и на Съвета от 25 октомври 2011 година за предоставянето на информация за храните на потребителите за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (Регламент (ЕС) № 1169/2011), Приложение Х, т. 2, буква а), е направена поправка (коригендум) (OB, L 214 от 31 август 2023 г.) като думите „ИЗПОЛЗВАЙ ПРЕДИ …“ са заменени с „ИЗПОЛЗВАЙ ДО …“.
Регламентите на институциите на Европейския съюз са нормативни актове, които са задължителни в своята цялост и се прилагат пряко във всички държави членки, в т.ч. Република България. Правото на ЕС под формата на регламенти е с примат над националната нормативна уредба и страните членки нямат право да въвеждат или поддържат нормативни изисквания или правила, които са в несъответствие или противоречат на изискванията на правото на Европейския съюз.
Предвид посоченото, в Наредбата за предоставянето на информация на потребителите за храните следва да бъдат направени съответните промени, с цел съобразяване с цитирания коригендум на Регламент (ЕС) № 1169/2011.
Наредбата за специфичните изисквания към млечните продукти е приета с Постановление № 260 на Министерския съвет от 2021 г. Съгласно чл. 7, ал. 6 от Наредбата за специфичните изисквания към млечните продукти, за сирена, различни от посочените в ал. 2 и 3 от нея, се използват съответстващите наименования и определения съгласно груповите или индивидуалните стандарти за сирена на Кодекс Алиментариус. В Кодекс Алиментариус са включени много широка гама сирена с най-разнообразни характеристики, като „неузрелите сирена“ са само една от групите сирена съгласно кодекса.
Разпоредбата на чл. 29, ал. 1 от същата наредба изисква при етикетирането на сирената по чл. 7, ал. 2 задължително да се посочва процентното съдържание на сухо вещество и масленост в сухото вещество, а за сирената по ал. 3 и неузрелите сирена по ал. 6, да се посочват процентното съдържание на сухо вещество и масленост в сухото вещество и водното съдържание.
Разпоредбата на чл. 29, ал. 3 от Наредбата за специфичните изисквания към млечните продукти има за цел да регламентира единствено по отношение на сирената по чл. 7, ал. 3 и неузрелите сирена по ал. 6, в обектите за дистрибуция (търговия) на храни, тези сирена да се предлагат само предварително поставени от производителя в опаковки, които не могат да бъдат отстранявани в търговския обект. Това изискване не следва да се отнася към всички сирена по Кодекс Алиментариус, предвид разнообразните им характеристики, а само за изрично посочените видове сирена, поради тяхната специфика.
В чл. 2, т. 1 от наредбата също така се актуализира съществуващата препратка, като думите „Регламент (ЕС) № 1151/2012 на Европейския парламент и на Съвета от 21 ноември 2012 година относно схемите за качество на селскостопанските продукти и храни (ОВ, L 343 от 14 декември 2012 г.)“, се заменят с „Регламент (ЕС) 2024/1143 на Европейския парламент и на Съвета от 11 април 2024 година относно географските означения за вина, спиртни напитки и селскостопански продукти, както и за храните с традиционно специфичен характер и незадължителните термини за качество за селскостопанските продукти, за изменение на регламенти (ЕС) № 1308/2013, (ЕС) 2019/787 и (ЕС) 2019/1753 и за отмяна на Регламент (ЕС) № 1151/2012 (ОВ, L 2024/1143 от 23 април 2024 г.)“.

Цели
Да се осигури информиран избор и намаляване на риска от заблуждение.
Да се осигури висока степен на безопасност на храните и защита на здравето и интересите на потребителите на територията на Република България.

Очаквани резултати от прилагането на акта
С предложения проект ще се постигне привеждане на националите изисквания в областта на безопасността на храните в съответствие с изискванията на правото на Европейския съюз и Кодекс Алиментариус.

Финансови и други средства, необходими за прилагането на новата уредба
Предложеният проект на акт не води до въздействие върху държавния бюджет.
Не са необходими допълнителни разходи/трансфери и други плащания по бюджета на Министерството на земеделието и храните.
Проектът на акт не води до изменения в целевите стойности на показателите за изпълнение, в това число ключовите индикатори.

Анализ за съответствие с правото на Европейския съюз
С предложения проект на постановление не се транспонират актове на институции на Европейския съюз, поради което не е изготвена и представена таблица на съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектът на постановление, проектът на доклад (мотиви), частичната предварителната оценка на въздействието и становището на дирекция „Координация и модернизация на администрацията“ в Министерския съвет, са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове, справката за отразяване на предложения и становища, постъпили при проведената обществена консултация е публикувана на интернет страницата на Министерството на земеделието и храните и на Портала за обществени консултации.

Проектът на Постановление на Министерския съвет е съгласуван в съответствие с разпоредбите на чл. 32 – 34 от Устройствения правилник на Министерския съвет и на неговата администрация. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме приложения проект на постановление.

	Приложение:
	1. Проект Постановление на Министерския съвет за изменение и допълнение на нормативни актове на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията” в Министерския съвет;
4. Финансова обосновка;
5. Справка за отразяване на становищата, постъпили по реда на чл. 32 – 34 от УПМСНА;
6. Постъпили становища по реда на чл. 32 – 34 от УПМСНА;
7. Становище на Работна група 1 „Свободно движение на стоки“;
8. Справка за отразяване на постъпилите предложения и становища от проведената обществена консултация;
9. Постъпили предложения и становища от проведената обществена консултация;
10. Проект на съобщение за средствата за масово осведомяване.

ИВАН ХРИСТАНОВ

Министър


